KIRJALLINEN KYSYMYS E-0131/02

esittäjä(t): Stavros Xarchakos (PPE-DE) komissiolle

(1. helmikuuta 2002)

Aihe: Pornografista materiaalia sisältävät mainokset

Vastauksessaan 7. tammikuuta 2002 esittämääni kirjalliseen kysymykseen E-3095/01(1) komission jäsen Bolkestein toteaa, että kansallisen lehdistön julkaisutoiminnalla ei ole valtiorajat ylittäviä vaikutuksia, viitaten Kreikan tiedotusvälineissä jatkuvasti julkaistaviin pornografista materiaalia sisältäviin ilmoituksiin, joita kuten mainitsin aiemmassa kysymyksessäni myös alaikäiset lukevat, mikä vaikuttaa heidän psyykeensä.

Arvoisa komission jäsen ei ilmeisestikään ole tietoinen siitä, että monissa tällaisissa ilmoituksissa, samoin kuin television maksullisten kanavien ilmoituksissa, välitetään vaaleanpunaisin kirjaimin puhelinnumeroita Yhdistyneeseen kuningaskuntaan ja muihin maihin, joten perustelu vaikutuksista, jotka eivät ylitä valtiorajoja, ei ole pitävä.

Onko komissio tietoinen edellä mainituista seikoista? Kun otetaan huomioon nämä seikat, mihin toimiin komissio aikoo ryhtyä ja mitä aloitteita se aikoo tehdä pornografisten ilmoitusten julkaisemisen ja televisiokanavilla esittämisen kieltämiseksi, jotta vältetään haitalliset vaikutukset alaikäisten herkkään psyykeen heidän joutuessaan kosketuksiin näiden ilmoitusten iljettävän sisällön kanssa?

(1) EYVL C 115 E, 16.5.2002, s. 224.

Frederik Bolkesteinin komission puolesta antama vastaus

(19. maaliskuuta 2002)

Komissio kiittää arvoisaa parlamentin jäsentä lisäselvityksestä, jonka hän on toimittanut asiasta edellisen kysymyksensä E-3095/01 ja komission siihen 7. tammikuuta 2001 antaman vastauksen(1) jatkona.

On ilmeistä, että lehdistön mainontapalveluilla on rajatylittäviä vaikutuksia. Kreikan lehdistön mainostilan myyminen muiden jäsenvaltioiden puhelinseksilinjojen mainostajille on selvästi EY:n perustamissopimuksen 49 artiklan mukainen rajojen yli tarjottava palvelu. Tämä ei tarkoita, että komissio vastustaisi rajoituksia tällä alalla, kunhan ne eivät ole luonteeltaan syrjiviä ja ovat oikeassa suhteessa tavoitteeseen suojella alaikäisiä. Tässä tapauksessa sovellettaisiin kyseisen tyyppistä lehdistömainontaa koskevia Kreikan lakeja ja käytännesääntöjä, jos arvoisa parlamentin jäsen viittaa tässä jäsenvaltiossa toimivaan lehdistöön. Kreikan viranomaisten tehtävänä on toteuttaa toimenpiteitä tällä alalla yhteisön lainsäädännön mukaisesti, kuten edellä on selvitetty.

Satelliittivälitteisten yleislähetyspalvelujen osalta Televisio ilman rajoja -direktiivissä on annettu televisiotoimintaa unionissa koskeva lainsäädäntökehys (Televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta 3 päivänä lokakuuta 1989 annettu neuvoston direktiivi 89/552/ETY(2), sellaisena kuin se on muutettuna 30 päivänä kesäkuuta 1997 annetulla Euroopan parlamentin ja neuvoston direktiivillä 97/36/EY(3)).

Televisio ilman rajoja -direktiivissä säädetään, että kunkin jäsenvaltion on varmistettava, että kaikkien sen lainkäyttövaltaan kuuluvien yleisradiopalvelun harjoittajien televisiolähetysten on oltava kyseisessä jäsenvaltiossa yleisölle suunnattuihin lähetyksiin sovellettavien säännösten mukaisia.

Toissijaisuusperiaatteen mukaisesti direktiivi ei kuitenkaan vaikuta jäsenvaltion ja sen viranomaisten vastuuseen organisoinnista (lisenssointijärjestelmistä, viranomaisluvista tai verotuksesta), rahoituksesta ja ohjelmien sisällöstä. Jäsenvaltiot voivat sen vuoksi toissijaisuusperiaatteen mukaisesti vahvistaa säännöt, jotka koskevat niiden lainkäyttövaltaan kuuluvien yleisradiopalvelun harjoittajien lähettämien ohjelmien sisältöä.

Komissio on tietoinen pornografisen aineiston mahdollisista vaikutuksista alaikäisiin. Sen vuoksi Televisio ilman rajoja -direktiivissä vahvistetaan yhteinen vähimmäisvaatimus alaikäisten suojelemiseksi televisiossa levitetyn audiovisuaalisen materiaalin osalta (22 artikla) ja vaaditaan jäsenvaltioita varmistamaan, että niiden lainkäyttövaltaan kuuluvien televisiolähetystoiminnan harjoittajien lähetyksissä ei ole ohjelmia, jotka saattaisivat vahingoittaa alaikäisten fyysistä, henkistä tai moraalista kehitystä, eikä varsinkaan pornografiaa tai aiheetonta väkivaltaa sisältäviä ohjelmia. On olemassa yksityiskohtainen järjestelmä, jonka ansiosta jäsenvaltiot voivat ryhtyä toimiin silloin, kun lähetykset sisältävät tällaisia ohjelmia.

Yhteisön lainsäädännön täytäntöönpano ja soveltaminen on komissiolle erittäin tärkeää. Useissa tapauksissa on toteutettu toimenpiteitä Televisio ilman rajoja -direktiivin 2 artiklan 2 kohdan ja 22 artiklan mukaisesti, ja komissio on direktiivissä säädetyn mukaisesti täyttänyt toimenpiteiden arvioimiseen liittyvät velvoitteensa.

(1) EYVL C 115 E, 16.5.2002, s. 224.

(2) EYVL L 298, 17.10.1989.

(3) EYVL L 202, 30.7.1997.